גפן מגזין המושבות > כללי > בגוג’ו כבר ביקרתם?
בגוג’ו כבר ביקרתם?
בשבוע האחרון נחנך בפרדס חנה כרכור בטקס חגיגי ומרגש בגינה הקהילתית הגוג’ו הראשון של הישוב. הגוג’ו הינו למעשה מרכז חדש המציע הצצה וטעימה מחוויה אתיופית אותנטית ומהתרבות המיוחדת לבני העדה .
בשנים האחרונות השקיעה הרשות משאבים רבים בתכנונו, בנייתו והכנתו לקליטת המבקרים. את הפעילות הובילה היחידה לעבודה קהילתית באגף לשירותי רווחה וקהילה במועצה. הגוג’ו הוא מבנה הבנוי על פי התרבות האתיופית מאדמה ומבוץ והוא מתופעל ומתוחזק על ידי מתנדבים בני העדה האתיופית בישוב. בתהליך בנייתו של הגוג’ו לקחו חלק למעלה מ-300 איש מכל הגילאים בהם חניכי פרויקט "תגלית" מארה"ב אשר השתתפו אף הם בבנייה החווייתית. המרכז המיוחד נבנה בסיוע קרן הפדרציה של יהודי מיאמי ובעזרה גדולה של מפעל פלסאון ועובדיו. במסגרת האירוע נערכה פרידה ממנהלת קרן יהודי מיאמי בפרדס חנה כרכור, רינה גן, הפורשת אשר הובילה את פעילויות הקרן במסירות במשך למעלה מעשור.
את הסרט גזרו גזבר ומזכיר המועצה, רן גלר, מנהלת האגף לשירותי רווחה וקהילה, תמי בר ששת ומנהלת פדרציית יהודי מיאמי, רינה גן ויעל אזולאי, מנהלת קשרי קהילה במפעל פלסאון לשעבר.
מיקומו של הגוג’ו בגינה הקהילתית בפרדס חנה מהווה חלק בלתי נפרד מהפעילות הקהילתית בגינה ומשלים את החוויה האתיופית- מבנה אתיופי, חקלאות וגידולים אתיופיים, מאכלים אתיופיים ותיעוד המורשת העשירה והמרתקת של יוצאי קהילת אתיופיה.
מן המועצה נמסר: "אנחנו גאים בכך שיש לנו קהילה רב תרבותית מגוונת בה יש מקום וביטוי לכל הקבוצות- תושבים מארצות מוצא שונות ובעלות תפיסות עולם שונות, וכעת גם הגוג’ו הראשון של פרדס חנה כרכור .חנוכת המרכז מרגשת במיוחד על רקע התהליך הארוך והקהילתי אשר ליווה את הקמתו. מאות צעירים ומבוגרים מהארץ ומהעולם ביקרו בגינה הקהילתית ולקחו חלק בבניית המבנה, תוך כדי בנייתו מבוץ ומאדמה נחשפו לחוויה האתיופית, לתרבות האתיופית וליופייה באמצעות העשייה הפיזית וההתנסות בשטח ויצאו נרגשים ונפעמים מהחוויה המקומית."
עוד הוסיפו במועצה: "אנחנו מבקשים להודות לשותפים שלנו לכל אורך הדרך לפדרציית יהודי מיאמי וליו"ר הקרן, רינה גן, אשר תמכה ליוותה וסייעה בפרויקט קהילתי זה ובאחרים במשך למעלה מעשור. תודה רבה על חלקך המשמעותי ותרומתך לקהילת פרדס חנה כרכור. תודה למפעל פלסאון על השותפות, התמיכה הסיוע, לעובדים המסורים שסייעו בהתנדבות מלאה. תודה גם לעזריה פיטגו בן הקהילה שהוביל את הבנייה לאבנר פיפרברג מומחה לבנייה באדמה שעזר בהשלמת התהליך לקייס יוסף אידגואיצאו- מנשה, מנהיג הקהילה בפרדס חנה וחבר בצוות עבודה קהילתית עובד המועצה המסור לשימור מורשת יהדות אתיופיה בישראל ולכל המתנדבים והפעילים בקהילת פרדס חנה כרכור. תודה לשגב בן שלום מנהל היחידה לעבודה קהילתית באגף לשירותי רווחה וקהילה על הובלת היוזמה. תודה להנהלת הרשות לאגפי ומחלקות המועצה שהיו חלק מהתהליך וסייעו בממשק משותף לבניית הגוג’ו הראשון והמיוחד של פרדס חנה כרכור. כולם מוזמנים להגיע ולבקר וליהנות מחוויה קהילתית, אישית ותרבותית ייחודית. "